**"עניי עירך קודמים"- האמנם?! סדנת לימוד לסמינר הנהגות תלמידים**

**רציונאל:** הנהגות תלמידים בבתי-ספר רבים נוטות להתמקד בעשייה פנים בית-ספרית וממעטות לפעול במעגלי השפעה רחבים יותר. בסדנא זו אנו מבקשים להעלות את הדילמה שבין עשייה במעגל הבית-ספרי לבין פעולה במעגלים רחבים יותר של עשייה בקהילה, תוך דגש על הגדרת גבולות הגזרה של האחריות החברתית של כל הנהגה.

**מטרה: לעורר את התלמידים לפעילות בקהילה שמחוץ לבית הספר**

**ציוד:** דף לימוד (מצורף), בריסטול/לוח וטוש, כותרות של כתבות על מוקדי מצוקה שונים בחברה.

**מהלך הסדנא**

**פתיח: בחירת מצוקות לטיפול**

1. על הרצפה יפוזרו כותרות רבות של כתבות מן התקשורת על מצוקות שונות במעגלים שונים: מקומי מאיזור בית הספר, מדינת ישראל, העולם כולו...  
   נחלק את הקבוצה לקבוציות בנות 4 משתתפים. כל קבוצה תוגדר כאילו הייתה מועצת תלמידים ולבחור 3 מצוקות שהייתה בוחרת להשפיע עליהן בשנה זו.
2. חזרה למליאה- נציג מכל קבוצה יסביר אילו מצוקות בחרה הקבוצית שלו ומדוע. המנחה תכתוב בקצרה על בריסטול / הלוח את טעמי הבחירה של כל קבוצה.

**לימוד בית-מדרשי: עניי עירך ועניי עיר אחרת**

נתחלק שוב לקבוצות של בין 3-4 חבר'ה. כל קבוצה תלמד יחד מתוך דף הלימוד.

הקדמה: היהדות, כמו גם דתות ופילוסופיות אחרות, עסקה רבות בשאלות הקשורות לסדר העדיפויות הראוי בנוגע לתרומה ועשייה למען הזולת. נכיר מספר מקורות שעוסקים בדילמה הזו וננסה לקבל מהם נקודת מבט חדשה על הדיון שהתקיים בשלב הקודם.

**אסיף: "גבולות הגזרה" כמה להרחיב את הפעילות?**

דיון במליאה



**עניי עירך קודמים- האמנם?!**

**בספר שמות מופיע הפסוק:**  "אם כסף תלווה את עמי את העני עמך לא תהיה לו כנושה..." (שמות כג-כ"ד)

**התלמוד מתעמק בפסוק זה וקובע על בסיסו סדר לסיוע לנזקקים:**

"אם כסף תלווה את עמי את העני עמך:

עמי ונכרי- עמי קודם.

עני ועשיר- עני קודם.

ענייך ועניי עירך- עניייך קודמין." (מסכת בבא מציעא, ע"א, א)

* ***האם אתם מסכימים אם סדר העדיפויות שקובע התלמוד?***
* ***במשפט השלישי, מיהם לדעתכם "ענייך" ומיהם" עניי עירך?***
* ***האם אתם יכולים לחשוב על פירוש יצירתי למילה "עירך" שאינו מתייחס לפירוש הגיאוגרפי הרגיל של המילה "עיר"?***

עניי עירך ועניי עיר אחרת- עניי עירך קודמין. (בבא מציעא, עא, א)

...בלי להיכנס לשאלה "למה התכוון המשורר" – דהיינו למה כיוונו מחברי התלמוד הבבלי כשקבעו כי עניי עירך קודמים לעניי עיר אחרת – אני מבקש להציע קריאה פוליטית, הטוענת כי אין מדובר בהעדפה של קבוצה נתונה מראש (עיר, עם, לאום(...

העיר אינה מסגרת גיאוגרפית או קהילתית (שאפשר להתיק למשפחה, לעם או למדינה), כי אם **מסגרת תפקודית**, המוגדרת לפי מעגלי ההשפעה של פעולות כלכליות ואחרות. בתקופת התלמוד, היחידה התפקודית הייתה העיר.  היום ניתן לדבר על מדינה כיחידה הכלכלית הבסיסית, זו שבה התעשרותו של האחד באה על חשבון האחר ולכן מייצרת כלפיו מחויבות, אבל גם על קהילות...אחרות: הבנק יוצר סביבו קהילה של בעלי חוב; חברה בינלאומית יוצרת קהילת מנוצלים בארצות שונות, ומסוגים שונים...הכוח המדינתי מייצר סביבו קהילה של נפגעים ממדיניותו בתוך הגבולות המוכרים ומחוץ להם.

לכן, הבנק מחויב קודם כל לאלה הנפגעים מפעולותיו, הם "העיר" שלו, ולא העיר הפיזית שבה ממוקמים משרדיו. "העיר" של התאגיד הבינלאומי שוכנת בסדנאות היזע בסין ולא במטה החברה בניו יורק, ולפיכך הוא מחויב באחריות לעובדיו הישירים והעקיפים לפני שהוא תורם לעניי עירו הפיזית... הרעיון המרכזי הוא שמדובר באחריות ולא בפילנתרופיה, ושהחובה המוסרית אינה כלפי קהילת הדומים – אני, המשפחה, העיר, העם, המדינה – אלא כלפי קהילת הנפגעים. ככל שהכלכלה והכוח מתרחבים, היחידה התפקודית מתרחבת אף היא וחוצה גבולות עירוניים, ולעתים אף מדינתיים.... לסיכום, את הציווי "עניי עירך קודמים" אפשר לקרוא כציווי מוסרי להכיר באחריות של הנמען כלפי המושפעים מפעולותיו, ולא כקריאה להסתגרות קהילתית מדירה. ..

) "עניי עירך קודמים- משמע ויתור על פריבילגיות"/ אריאל הנדל, המאמר פורסם ב-13/6 באתר האינטרנט "העוקץ")

* ***מהי הגדרתו של הנדל למילה "עירך"? האם אתם מסכימים עם ההגדרה שהוא מציע ועם המסקנות שנובעות ממנה לדעתו?***
* ***בהסתמך על העיקרון שמציע הנדל, מהם גבולות האחריות שלכם כהנהגת תלמידים? מהם גבולות האחריות שלכם בתור הנהגת תלמידים? (לא רק מבחינה גיאוגרפית)***